ፓርቲዎቹ የቀረቡት ህገመንግስታዊ አማራጮች መውጫ ቀዳዳን የሚያመላክቱ መሆናቸውን ገለፁ
አዲስ አበባ፡- ቀጣዩን ምርጫ በሚመለከት ሰሞኑን በህግ ባለሙያዎች ተዘጋጅተው የቀረቡት ህገ መንግሥታዊ አማራጮች አገሪቱን ከገባችበት አጣብቂኝ ውስጥ መውጣት የምትችልበትን ቀዳዳዎች አመላካች እንደሆኑ የተለያዩ ተፎካካሪ ፓርቲዎች አመለከቱ፡፡  አዲስ ዘመን ያነጋገራቸው የኢዜማ፣ የኦፌኮና አረና ፓርቲ አመራሮች እንደተናገሩት፤ አገሪቱ ከገባችበት አጣብቂኝ ችግር ውስጥ ለመታደግ መንግሥት በህግ ባለሙያዎች ጥናት በማስጠናት ባለድርሻ አካላትን ለውይይት መጋበዙ የሚያስመግነው ነው:: በባለሙያዎቹ የቀረቡትም አራት አማራጮች የፖለቲካ መሪዎቹ ህግን መሰረት ያደረጉ መሆኑን አስታውቀዋል ።  የኢዜማ ሊቀመንበር አቶ የሽዋስ አሰፋ እንዳስረዱት፤ ህገመንግስቱ ካለቡት ችግሮች መካከል እንደዚህ አይነት አጣብቂኝ ሁኔታ ሲያጋጥም ምን አይነት መውጫ ሊኖር እንደሚችል የሚደነግግ አንቀፅ ያለመኖሩ ነው፡፡መንግሥት ይህንን ችግር በመገንዘብ በባለሙያዎች አማራጮች ተጠንተው እንዲቀርቡ ማድረጉ ለህዝብና ለአገር ከሚያስብ አመራር የሚጠበቅ ተግባር ነው፡፡ በመድረኩ ሁሉም የሚያምንበትንና ይሆናል የሚለውን ሃሳብ እንዲሰነዝር ምቹ ሁኔታ መመቻቸቱም የፖለቲካውን ምህዳር ለማስፋት ያግዛል፡፡  «እኛ ከቀረቡት አማራጮች ውስጥ ህገመንግሥት ማሻሻልና የህገመንግሥት ትርጓሜ መጠየቅ የሚሉት አማራጮች በጣምራ ቢታዩ የሚል ሃሳብ ሰጥተናል» ያሉት ሊቀመንበሩ፤ ለዚህ ደግሞ በዋናነት ከዚህ ቀደም በነበረው የፖለቲካ ታሪክ ህዝቡንም ሆነ ፓርቲዎችን ውዝግብ ውስጥ የከተቱ በርካታ የህግመንግሥት አንቀፆች በመኖራቸው መሆኑን አስረድተዋል፡፡ በዚህ ረገድ አገሪቱ በተለይም የኮረና ቫይረስ ወረርሽኝ ከጋረጠባት ስጋት አኳያ ያለውን የህግ ክፍተት በመገንዘብና የዓለምን ተሞክሮ በማየት አገርንም ህዝብንም ሊያሻግሩ የሚችሉ ሃሳቦች መቅረባቸውን አብራርተዋል፡፡  የቀረቡት አማራጮች የህገመንግሥታዊ ሂደቱን የማደናቅፉ፤ የአገር አንድነትን አደጋ ላይ የማይጥሉና ከህገመንግሥት ያልወጡ መሆናቸውን በግላቸው መገንዘባቸውን አመልክተዋል፡፡ በቀጣይ በሚኖረን ውይይት የሚዳብር መሆኑ ደግሞ ፓርቲዎቹ አሳታፊ የሆነ ውሳኔ እንዲወስኑ እድል የሚፈጥር መሆኑን ጠቁመዋል፡፡ «በእኛ በኩል ከህግ አማካሪዎቻችን ጋር ይህ አማራጭ ሊያስኬደን እንደምንችል እየተወያየን ነው» ብለዋል፡፡  የኦፌኮ ሊቀመንበር ፕሮፌሰር መራራ ጉዲና በበኩላቸው፤ ህገመንግሥታዊ አማራጮች ተጠንተው መቅረባቸውም ሆነ ፓርቲዎች በአገራቸው እጣ ፈንታ ላይ እንዲወያዩ በመንግሥት መድረክ መዘጋጀቱ የሚመሰገን መሆኑን ተናግረዋል፡፡ ይሁንና ጉዳዩ ገዢውን ፓርቲ ብቻ ሳይሆን ሁሉም የፖለቲካ ተዋናዮች የሚመለከት ወሳኝ ጉዳይ እንደመሆኑ ከውይይት በፊት ፓርቲዎቹ በተናጠል ሰነዱ እንዲደርሳቸውና ውይይት እንዲያደርጉበት መደረግ እንደነበረበት አመልክተዋል፡፡ «ይህ ባለመሆኑ ግን ሁሉም እንደመሰለው የግሉ አስተያየት ለመስጠት ተገዷል» በማለት ገልፀዋል፡፡  «ምርጫው መረዛሙ ካልቀረ መነጋገሩ ለእኔ ጥሩ ነው፡ ነገር ግን መሰረታዊ ስህተቱ ብዬ የማምነው የህገመንግሥት አንቀጽ ወደ መቀየር ለመሄድ መሞከሩ ነው» ያሉት ሊቀመንበሩ፤ ከዚህ ይልቅ ፖለቲካዊ አማራጮችን መከተል የተሻለ እንደነበረ አንስተዋል፡፡ ለዚህ ደግሞ በምክንያትነት አገሪቱ ባለፉት ሁለት ዓመታት ውስጥ ፖለቲካዊ ችግር ውስጥ የወደቀች በመሆኑና ይህንን ለመፍታት በድርድር የጋራ መንግሥት ማቋቋም አለመቻሉ መሆኑን አመልክተዋል፡፡ ፓርቲያቸው ይህንን ጉዳይ በሚመለከት በተደጋጋሚ ሃሳብ ሲያቀርብ መቆየቱን አስታውሰዋል፡፡  «አማራጮቹ ለውይይት መቅረባቸው በራሱ ሊበረታታ የሚገባ ነው» ያሉት ደግሞ የአረና ፓርቲ ምክትል ሊቀመንበር አቶ ጎይቶም ፀጋዬ ናቸው፡፡እንደእርሳቸው እምነት መንግሥት አሁን አገሪቱ ላለችበት ችግር መፍትሄ ይዞ መቅረቡ ከዚህ ቀደም በነበሩት ስርዓቶች ታይቶ የማይታወቅና አሳታፊነቱን አጉልቶ የሚያሳይ ነው፡፡ ከቀረቡት አማራጮች መካከልም ህገመንግሥታዊ ትርጓሜ የሚለውን አራተኛ አማራጭ በግላቸው የተሻለ ነው ብለው እንደሚያምኑ ተናግረዋል፡፡  በውይይት መድረኩ የተለያዩ ገንቢ ሃሳቦች መሰንዘራቸውን ያስታወሱት አቶ ጎይቶ፤ ህወሃትን ወክለው ከተገኙ ተሳታፊዎች አማራጮቹ አካታች እንዳልሆኑ ተደርጎ የቀረበበት መንገድ ስህተት እንደነበር ተናግረዋል፡፡ ጠቅላይ ሚኒስትሩ እንዳሉትም የህወሃት አመራሮች በመጀመሪያ ራሳቸውን መፈተሽን ለሚመሩት ህዝብ ዴሞክራሲያዊ ምህዳር መፍጠር እንደሚገባቸው አስገንዝበዋል፡፡ « ህወሃቶች እነሱ በመጀመሪያ ብልፅግናን የሚጠይቁት ነገር ትግራይ ውስጥ ሊያደርጉት ይገባል:: እነሱ የቀረቡትን አማራጮች አካታች አይደለም ከማለታቸው በፊት እነሱ ለትግራይ ህዝብ አካታች መሆናቸውን ራሳቸውን ሊጠይቁ ይገባል» ብለዋል፡፡ አዲስ ዘመን ሚያዝያ 24/2012ማህሌት አብዱል